被檄下鄉督税作釋負
作者：陳淵
朝代：宋

paragraphs: 詔書寛逋負，國用豈云闕。
郡邑有常供，征求安敢輟。
稽遲推蚤暮，鈎摘劇豪髪。
饑氓困鞭箠，十室九告竭。
連雨催早稻，雪穗迷空闊。
要令公私辦，當復俟旬月。
平生慮患深，獻玉每遭刖。
憂民已無策，問俗聊省罰。
陽城吾所慕，晚官敢求達。
寧無撫字心，便覺催科拙。